Man vas vir beplande moord op staatsleiersArgieffoto ŉ 23-jarige man is Woensdag in hegtenis geneem nadat hy beplan het om talle kabinetslede, lede van staatsinstansies en prominente Suid-Afrikaners, wat na bewering by ŉ staatskaping sou baat, te vermoor. Brig. Hangwani Mulaudzi het in Oktober verlede jaar gesê die Valke het bewyse bekom wat toon dat die man die moord van nagenoeg 19 mense beplan het. Van dié bewyse was onder meer briewe aan geselekteerde maatskappye wat gevra het vir skenkings sodat die verdagte en die groep waarvan hy deel is, Anti-State Capture Death Squad Alliance (ASCDSA), dié operasie met R140 miljoen kon finansier. ŉ Deeglike ondersoek in Pretoria en Johannesburg het Woensdag tot die man se inhegtenisneming gelei. “Die verdagte én ŉ stigter van die ASCDSA is in Midrand vasgetrek terwyl hy aan skenkers [van dié organisasie] verduidelik het hoe die moord op die mense gaan afloop,” sê Mulaudzi. Hy het gesê die name van die 19 mense sal eers in die hof bekend gemaak word. Die Valke se ondersoek het ook die sogenaamde Anti-White Monopoly Capitalists Regime (AWMCG) se planne in die wiele gery. Dié groep het glo dieselfde modus operandi gehad vir die beplande moord op nagenoeg vier mense. Niemand is nog in verband met die AWMCG in hegtenis geneem nie. Die 23-jarige man sal na verwagting Vrydag in die Johannesburg-landdroshof verskyn.